
Til Julie


PROLOG

Det luksuriøse tømmerhuset til Ludger Livonius lå på en fjellhylle høyt over det turkise vannet i Thunersjøen. Solen hadde nettopp stått opp over skydekket, og strålene ble hengende mellom grantrærne i dalen som et blekt og skyggeløst skjær i den myke morgentåken. Over alt vitnet fine mønstre av rim om at det hadde vært en kald og rå natt.

Det kjølige stålet i riflen klistret seg til kinnet da Tom Cortzen søkte over området med kikkertsiktet. En livvakt sto og gjespet oppe ved garasjen, og to andre var i gang med en runde rundt eiendommen.

«Der. Vestfløyen ned mot sjøen. Har du ham?» Stemmen til Kim Sommer sprakte i øreproppen til Tom.

Tom panorerte. Et papirtynt islag dekket den avlange fjellsjøen bak huset, der den buktet seg gjennom det høytliggende terrenget og grenset mot nordsiden av eiendommen. En atletisk skikkelse i kimono og tøfler gikk over gresset og ned til en badebrygge.

«Bingo. ID på målet.» Tom stilte skarpt på mannen. «Det er ham. Ingen tvil. Gi meg noen tall.»

«734 yards. Elevasjon minus 52. Temperatur: 1 grad celsius. Luftfuktighet 90+. Vindstille.»

«Har det,» sa han.

«Fri skuddlinje.»

Det var lenge siden Tom og Sommer hadde vært på en taktisk militæroppgave sammen, men de forsto hverandre intuitivt.

Tom gransket den unge finansmannen gjennom siktet. Ludger Livonius var en av Tysklands mest framgangsrike industrifyrster og mannen bak den topp moderne og hurtigvoksende tech-bedriften LivCorp. Toms første oppgave for Sektor 7 hadde vært å avdekke drapet på sin venn og mentor John Krebs. Det ble raskt klart at Krebs ble drept fordi han var på sporet av EOS, en programvare som kunne påvirke utfallet av demokratiske valg. Drapet var bestilt av Livonius. Situasjonen eskalerte da kompanjongen til Livonius stjal programmet og prøvde å selge det til høystbydende. Etter en intens jakt rundt i Europa, som kostet atskillige menneskeliv, hadde Tom klart å få tak i programmet, og Sektor 7 hadde deretter uskadeliggjort det. Dermed var Krebs’ opprinnelige oppdrag fullført. Det var imidlertid én løs ende i spillet om EOS: Livonius måtte betale for drapet på Krebs.

Tom slappet av i kroppen og konsentrerte seg om pusten. Det ville snart være avsluttet.

Det var et enkelt skudd. De hadde perfekt utsikt mot eiendommen til Livonius. Posisjonen deres var litt høyere, og tåken ville gjøre det vanskelig for noen der nede å se munningsflammen når skuddet falt. En svart Land Rover sto oppe ved hovedveien. Så snart de var ferdige her, skulle de kjøre tilbake til A6, og så var det bare Autobahn hele veien opp til Danmark.

Tom fulgte Livonius, som nå var kommet ned til badebrygga.

Tyskeren stoppet ved enden og så ut over den blanke, svarte sjøen. Tom hadde godt sikte bakfra mot et stillestående mål. Livonius lot kimonoen falle, gikk ut av tøflene og tok de første skrittene ned trappa, så vannet rakte ham til anklene. Tom plasserte trådkorset litt til venstre for ryggraden, rett under skulderbladet. Han pustet ut og spente fingeren litt. Akkurat da lente Livonius seg fram, som om han hadde fått øye på noe nede i vannet.

Tom nølte.

I samme øyeblikk rykket det til i tyskerens kropp. Så sank den unge milliardæren langsomt sammen og gled ned i det mørke vannet.

«Hva skjer?» utbrøt Sommer. «Var det deg?»

«Negativt. Det så ut som om han fikk øye på noe nede i vannet.» Tom gransket vannflaten. «Der,» sa han. «Ti meter ute. Hvor faen kom han fra? Han må ha ligget der nede og ventet.»

En svak strime av bobler trengte opp til overflaten og brøt den millimetertykke morgenisen. Dykkeren var på vei bort fra åstedet i østlig retning.

«Han har god fart. Jeg mister ham snart bak pynten.»

De hadde mistet målet. En annen hadde kommet dem i forkjøpet. Men Livonius var likevel død. Bortsett fra å få tilfredsstilt sin personlige hevnlyst, var det egentlig ikke mer å ønske. Tom hadde likevel vanskelig for å la saken ligge.

Saken om EOS hadde utviklet seg til et villnis med alvorlige implikasjoner. En fraksjon av CIA hadde overraskende nok vært blant de interesserte kjøperne av programmet, og denne fraksjonen så ut til å være direkte underlagt sønnen til den amerikanske presidenten. Presidenten lå i kunstig koma på fjerde måned etter et skuddattentat, og Ted Clayton Jr. sto nå overfor et juridisk tvilsomt nødvalg, der han selv var kandidat. Han var etter alt å dømme ikke innstilt på å overlate noe til tilfeldighetene. Den innerste kretsen rundt Ted Clayton Jr. var tilsynelatende korrupt, og villig til å spille blod for å få tak i EOS, så Jr. kunne bli USAs neste president. Men Toms problem var at samme hvor alvorlig det måtte være, lå det utenfor Sektor 7s operasjonsfelt. Mer bekymringsfullt var det at den danske forsvarsministeren og sjefen til Tom, Mikael Gottschalk, tilsynelatende også var involvert. Selv om ingenting tydet på at han eller andre i den blå fraksjonen hadde intensjoner om å benytte seg av slik programvare hvis de skulle få tak i den, og selv om samtlige målinger entydig fortalte at valget, som bare var noen uker unna, ville resultere i et maktskifte i Danmark, var Gottschalks potensielle involvering i saken nok til at Tom ville grave dypere. At noen nå hadde kommet dem i forkjøpet og drept Livonius rett for nesen på dem, gjorde ikke nysgjerrigheten hans mindre. Hva faen var det som foregikk?

«Vaktene rører på seg oppe ved huset. To mann. Vi må stikke nå.»

«Vent,» sa Tom. Ludger Livonius hadde fått som fortjent. Mission accomplished. Det var risikabelt å gå etter dykkeren. På den annen side var ikke exit-planen deres i umiddelbar fare. Det var ingen vei utenom. Han måtte vite mer.

«Vi følger etter ham.»

Sommer nølte ikke et sekund, begynte bare å pakke lynraskt sammen. «Vi må ned til østbredden,» sa han. «Der ligger det et båthus og en brygge i enden av en grusvei. Jeg ville hoppet uti der hvis jeg var ham.»

Sommer hadde topografien for hele området i hodet. Han ble ansett for å være den beste stifinneren Jegerkorpset noen gang hadde fostret.

Tom panorerte over eiendommen en siste gang. Panikken hadde så smått tatt livvaktene til Livonius. To sto ute på tomta og ropte, mens en tredje snakket i telefon. Det at finansmannen var ettersøkt, ville sikkert gi Tom og Sommer noen ekstra minutter. Folkene til Livonius var ikke interessert i å tiltrekke seg myndighetenes oppmerksomhet, men så snart de fant liket, ville de bli nødt til å kontakte politiet.

«Kom.» Tom løp i forveien opp til bilen, hoppet inn og startet motoren mens Sommer slengte utstyret deres inn i baksetet. I neste øyeblikk dundret bilen nedover fjellet mot sjøen. Ved et skilt der det sto ‘Därlingen Ruderverein’ svingte Tom inn på en smal grusvei. Han slukket lyktene. I samme øyeblikk sprakte det i politiskanneren på dashbordet. Stemmer fortalte på sveitsertysk at liket av Livonius var funnet. De to agentene vekslet et blikk. Dette måtte gå fort. De så en bygning lenger framme. Sommer monterte lyddemper på pistolen til Tom og sin egen.

«Stopp her,» sa han.

Tom parkerte på tvers i veien. Sommer rakte ham pistolen. Så hoppet de ut og gikk i lav kampstilling fram mot båthuset. De trengte ikke å kommunisere. Mange år i felles tjeneste som spesialsoldater hadde synkronisert bevegelsesmønsteret deres. De tenkte likt, og derfor rykket Cortzen og Sommer instinktivt fram sånn at de hele tiden dekket hverandres dødvinkler.

Tom huket seg ned bak en bred stubbe. Han kikket inn mellom trærne. Disen hang tungt mellom trestammene, og det var helt stille. Sommer stilte seg på kne og rotet i jorden med en finger. Så ga han tegn til Tom. Fotspor. Ferske. Tom rykket fram. Nå kunne han se huset tydeligere. Fra en bred dobbeltport gikk det tre smale brygger ut i vannet, og gjennom et vindu så de at det hang rekker med robåter inne i bygningen.

Så hørte de lyden av sirener. Ekkoet ble kastet rundt i dalen. Når alvoret gikk opp for politiet, ville de garantert tilkalle forsterkninger og sette opp veisperringer. Tom snudde seg for å gi tegn til Sommer, da han i øyekroken fikk se en bevegelse i tåken. Han så en ansiktsløs skikkelse som satt på en motorsykkel. Høyre arm utstrakt i retning Sommer. Et kortløpet våpen i hånden. Den store mannen var helt udekket.

«Ned!» ropte Tom. Han kastet seg mot vennen mens han skjøt mot skikkelsen, akkurat idet den tørre, spyttende lyden fra en lyddempet maskinpistol knitret ut i skogen. Ropet og skuddet til Tom forstyrret siktet for mannen, og bakken rundt Sommer ble revet opp av prosjektilene.

I neste øyeblikk hvinte den høye lyden av en trimmet banemotorsykkel gjennom skogen, og skikkelsen suste fram med et rykk.

Tom løsnet to skudd til, men prosjektilene slo hull i trærne i stedet for å trekke blod. Han kikket på Sommer, som tok seg til beinet i smerte.

«Går det bra, Kim?»

«Ja, ja. Jeg klarer meg. Etter ham!»

Tom la på sprang mens han skjøt nytteløst etter den røde baklykten. Motorsyklisten forsvant ut av syne i en sving, men en høy lyd av metall mot grus og en motor som ruset, fortalte at han måtte ha veltet. Tom spurtet opp til svingen, og så at mannen lå på bakken. Motorsykkelen hadde sklidd da han måtte svinge utenom den parkerte Land Roveren.

Tom rakk akkurat å få et glimt av scenen før maskinpistolen smalt igjen og han måtte kaste seg ned på grusen. Mannen fikk lynraskt sykkelen opp igjen. Han rettet våpenet mot bilen og punkterte det ene bakhjulet, før han freste forbi Land Roveren og forsvant lenger oppe ved hovedveien. Selv om alt tydet på at dette var en enkelt manns gjerning, krøp Tom i sikker posisjon bak et tre og så seg rundt etter flere skyttere. Det var ingenting å se eller høre, bortsett fra lyden av luft som sivet ut av bildekket.

Tom tok fram mobilen og ringte Sektor 7 på en kryptert linje.

«Det var på tide.» Gruppens analytiker, Charlotte Storm, hørtes lettet ut.

«Det har vært litt hektisk.»

«Alt vel? IT fortalte at hele kantonens politistyrke er på vei til Därlingen. Hva skjer?»

«Noen kom oss i forkjøpet.»

«Hva mener du?»

«Bare det.»

«Ok. Utdyp.»

«Jeg hadde målet på kornet, da han plutselig ble skutt.»

«Seriøst?»

«Ja. Vi får ta detaljene senere. Her og nå har vi en motorsykkel på vei bort fra området i høy fart. Ducati eller et japansk merke. Trimmet. Antagelig skadet på den ene siden. Føreren er atletisk bygd og kledd i mørke klær.»

«Det er alt?»

«Ja.»

«Har dere kontroll på det?»

«Det får vi,» sa Tom, før han løp tilbake til Sommer.

Han hadde kommet seg på beina og humpet mot Tom.

«Er du ok?»

«Ja. Jeg tror det bare er leggen. Føles ikke som knokler.» Sommer bet tennene sammen.

«Det kan jo gjøre jævlig vondt likevel.»

«Nei, sier du det. Fikk du tatt ham?»

«Nei. Han kom seg unna. Og han punkterte dekket vårt, så vi kan ikke følge etter. Vi får sette vår lit til IT.»

«Faen. Vel, da får vi komme oss videre.»

«Du har rett,» sa Tom og ga den store mannen en skulder å støtte seg til.

De gikk tilbake til bilen, og Tom fikk bakset Sommer inn i forsetet.

«Løft beinet,» sa han, og fant fram et førstehjelpskrin fra hanskerommet. Han undersøkte såret mens Sommer ynket seg.

«Du har hatt flaks. Den har gått rett gjennom.» Han presset mot hullet. «Dette kommer til å gjøre vondt, men vi er nødt til å stoppe blødningen.»

«Dæven, du er dårlig til det der,» freste kjempen da Tom la på en midlertidig kompress.

«Beklager. Vi har ikke tid til mer,» brummet Tom og strammet til. «Vær så god.» Han fisket opp to morfinampuller fra skrinet og ga dem til Sommer. «Prøv å slappe av, så skal jeg skifte bakhjulet så vi kan komme oss av gårde.»

Sommer lente seg prustende tilbake mens Tom gikk bak bilen for å finne fram jekken. Idet han satte seg på huk ved hjulet, fikk han øye på noe som lå på bakken. Et langt spor i den fuktige grusen vitnet om at motorsykkelen hadde ligget nede akkurat her. Han strakte seg for å plukke opp gjenstanden. Det var en kniv med ankelhylster. Gummireima som holdt det på plass, var revet over. Tom kjente produktet godt. Det var en amerikansk KA-BAR-kampkniv. Spesialenheter over hele verden brukte den typen. ‘KDCCSF03’, sto det gravert inn på holken like over knivbladet. Skytteren måtte ha mistet kniven da han veltet.

Tom slengte den inn i baksetet og fikk skiftet hjulet. Det brølte da Land Roveren akselererte oppover grusveien og ut på landeveien i retning grensen til Tyskland.


DEL 1

ARKTIS


1

Et halvt år senere

Den kaldeste februar på femten år hadde islagt kanalene mellom Danmarks viktigste maktinstanser. København var som en fryseboks, og der det i mer enn et halvt år hadde vært en eksotisk, uhåndgripelig pandemi som holdt folk borte fra gatene, var det på denne klare kvelden noe så alminnelig som en råkald isvinter.

Karl Feldt, som ble kalt Fem blant kollegaer, sto foran Børsen og kikket over på hovedsetet til Forsvarsdepartementet. Den bastante bygningens irrgrønne tak var dekket av snø. På den andre siden av havneløpet ruvet Christiansborg i all sin klassisistiske prakt. Statsministeriet, høyesterett og militærets øverste myndighet samlet foran øynene hans. Hadde spiret på Politigården vært litt høyere, kunne Fem ha sett hele landets sentralmakt på én gang fra der han sto. Det sa noe om Danmark, tenkte han. Denne lille, kompakte velferdsoasen som kunne styres fra ett enkelt kvartal, og der fredsommelighet og konstant framgang hadde blitt en makelig vanesak for innbyggerne.

Vel, så var det selvfølgelig Folketinget også, men etter sosialdemokratenes valgseier, bare noen uker etter at Cortzen og Sommer kom hjem fra Sveits med uforrettet sak, hadde man ikke sett så mye til den demokratiske prosessen i landet. Det røde eneveldet som meningsmålingene hadde varslet på forhånd, var blitt en realitet.

Sosialdemokratiet hadde dannet en ettpartiregjering, og like før de skulle sette i gang med arbeidet, traff pandemien Danmark. Med sikkert fraspark i dette nye og diffuse trusselbildet hadde regjeringen dominert siden. På et nivå og med en folkelig støtte Fem ikke hadde sett siden syttitallet. Regjeringens strategi hadde vært beinhard. De hadde kjøpt Serumsinstituttet tilbake fra sjeiken til overpris, og deretter i et nytt samarbeid med Novo Nordisk og Bavarian Nordic spyttet inn et enormt offentlig bidrag i et vaksineutviklingsprogram. Nå var Danmark, som det første landet i verden, ti minutter unna flokkimmunitet, og milliardordrer strømmet inn. Novo-Bavarian, som RNA-vaksinen het, var den beste på markedet, og sammen med Pfizers var den hovedgrunnen til at pandemien nå var i ferd med å avta over mesteparten av kloden.

Hele forløpet hadde vært en knusende seier for den nye regjeringen og et lysende eksempel på den koblingen mellom stat og næringsliv som var grunnlaget for deres økonomiske politikk. Restene av den blå fløyen, som hadde sittet på ræva i mer enn ti år, visste fortsatt ikke hvilket bein de skulle stå på. Flere store profiler hadde forlatt Folketinget, blant andre den tidligere forsvarsministeren, og inntil nylig den eneste politikeren som hadde visst at Sektor 7 eksisterte, Michael Gottschalk. Det så unektelig ut til at det ville gå lang tid før noen klarte å samle en koalisjon som kunne true sosialdemokratene.

Nå sto Fem overfor sitt første møte med den nye ministeren, og han visste faktisk ikke hva han skulle forvente. Lea Tourlin hadde en fortid som innsparingskonsulent hos McKinsey, med særlig fokus på offentlig administrasjon. Lenge før valget ble hun engasjert av Sosialdemokratiet til å utarbeide forslag til en større omstrukturering av forsvaret. Tourlin hadde levert varene, og det het seg den gang at hun kom godt overens med den unge, ambisiøse partitoppen. Likevel hadde både kommentatorer og kollegaer blitt overrasket da hun uten varsel ble hentet inn da de nye ministrene skulle utnevnes. Tourlins første oppgave som minister hadde vært å starte en intern gransking av Forsvarets Etterretningstjeneste. I samme omgang hadde hun opprettet noe så tåpelig som en varslerordning. En byråkratisk klagekasse for spioner. Fem kunne ikke tenke seg noe mer latterlig, men faktum var at Tourlin ville rydde opp. Det var tydelig. Og så var hun ung. Veldig ung.

Han dro den whiskyfargede ullfrakken sin rundt seg og trampet med de gamle beina for å holde blodomløpet i gang. Kampman kunne være her når som helst. De hadde avtalt å gå sammen det siste stykket. Det var best å slå følge inn til løvene. Det var de enige om.

Fem snudde seg og så i samme øyeblikk at Lars Kampman rundet hjørnet fra Slotholmsgade med hendene i lommene på en bredskuldret frakk. Majoren var kledd i svart. Det bryske ansiktet hans lå i de vanlige, alvorlige foldene mens han gikk mot sin gamle venn og kollega.

De hilste med et lite nikk, begge to. Fem tok av seg de nye brillene sine og la dem rutinert i et lommetørkle. De begynte å gå mens han tankefullt tørket de profilslepne, progressive glassene.

«Hvor har det blitt av flaskebunnene?»

«Nye tider,» svarte Fem.

«Det kan du si.»

«Har du møtt henne?»

De ventet på grønt for å komme over Admiralgade. Protokollen sa at den avtroppende forsvarsministeren skulle brife den nye om eksistensen av Sektor 7. Det foregikk utenom gruppens leder, så i prinsippet var det ingen grunn til at Kampman og Tourlin skulle ha møtt hverandre.

«Ja, én gang.»

«Hvordan er hun?»

«Hun er dyktig. Faktisk en ganske atypisk politiker.»

«Fordi hun er dyktig?»

Fem så spørrende på kollegaen med et innforstått glimt i øyet. De visste begge at den gamle, folkelige klisjeen om politikeres generelle inkompetanse var noe tull.

«Nei, Lea Tourlin er atypisk fordi hun tilsynelatende ikke bryr seg om hva folk syns om henne. Hun er ikke særlig taktisk, og bruker ikke tid på de vanlige høflighetsfrasene. Hun bare jobber. I likhet med den nye departementssjefen hennes, for øvrig.»

«Og hvem er det?»

«Abdel Nour. Han er ortodoks muslim. Ber fem ganger om dagen.»

«Det må jeg si.»

«Ja, ikke sant?»

«Har han virkelig tid til det?»

«De sier han er den beste. Iskald, grundig, utrettelig.»

«Ja, men da er jo departementet vårt i gode hender,» sukket Fem og tok på seg brillene.

«Det er nå likevel et underlig valg,» fortsatte Kampman. «Særlig i lys av hvor partiet står i forhold til muslimer nå for tiden.» Han så Fem inn i øynene. «Det sier mye om henne. Tourlin er selv svoren ateist. Moren døde av kreft da hun var åtte. En sånn omgang pleier å fjerne troen hos barn. Faren var ingeniør. Oppfinner. En ordentlig særing. Han oppfostret henne alene på en gård utenfor Silkeborg. Mer sans for USA enn for danske tradisjoner. Den typen.»

«Du har lest deg opp på henne.»

«Selvfølgelig. Poenget mitt er at Tourlin gir blaffen i både partilinje og personlige preferanser. Hun kjente Nour fra McKinsey, og de kom godt overens. Tourlin visste at han er en jævel til å jobbe, så da Rigelsen gikk av med pensjon etter valget og stillingen som departementssjef ble ledig, ansatte hun bare Nour fra den ene dagen til den andre uten å spørre noen først.»

«Hva sa de andre til det?»

«La oss bare si at det sto andre i kø.»

Fem nikket. «Hvis hun allerede har interne fiender, er det nok bare et spørsmål om tid før hun ryker ut. Sosialdemokrater har det med å klore ut øynene på hverandre.»

Kampman fnøs og ristet på hodet. «Ikke hun her. Hun ryker ingen steder, er jeg redd. Hun er beinhard, og jeg er sikker på at hun har store planer. Hun har levert på alle områder hittil.»

«Det høres nesten ut som om du liker henne.»

Kampman lot kommentaren henge i kulden et par sekunder før han svarte.

«Ja, kanskje. Hvis hun hadde hatt en annen jobb.»

De to mennene stoppet utenfor hovedbygningen til Forsvarsdepartementet. Fem så på armbåndsuret. Så tente han en sigarett. Kampman sendte ham et blikk.

«Hvorfor ba du meg komme et kvarter før?»

«Vi har litt å snakke om.»

Fem børstet snø av en benk og satte seg. Kampman fulgte etter.

«Jeg har nettopp snakket med Daumler.» Fem hadde en alvorlig mine.

Kampman lente seg avventende fram.

«Ok?»

«Jeg går ut fra at du husker Cortzen og Sommers tur til Sveits i høst?»

«Selvfølgelig. Det var noe ordentlig dritt,» sa Kampman og stirret rett fram.

«Nå er jeg som du vet ingen tilhenger av den formen for absolutter. Ting blir sjelden som man forestiller seg. Uforutsette hendelser ender ofte med at man får bedre forståelse for bakenforliggende –»

«Kom igjen. Vi bommet på målet. Sommer ble skutt i beinet, Cortzen var nær ved å bli pågrepet på grensen til Tyskland. Og nå, seks måneder senere, aner vi ingenting om hvem mannen på motorsykkelen er, eller hvilken organisasjon som kom oss i forkjøpet.» Kampman så skeptisk på Fem. «Jeg syns vi skal kalle en spade for en spade og konstatere at oppdraget var en total fiasko.»

Fem tygde på ordene.

«Jeg er enig i at det kunne gått bedre,» sa han så. «Men som sagt, snakket jeg med Daumler. Han hadde med seg dette …»

Fem dro en konvolutt med fotografier ut av innerlomma og rakte Kampman ett. Det viste en mann på en svart motorsykkel. Han hadde hjelm på, men visiret var åpent. I den ene hånden hadde han en telefon av noe slag. Ansiktet var uskarpt.

«Det er mannen som skjøt Ludger Livonius. Bildet er tatt i en bomring like ved flyplassen i Bern. Det er griseflaks. Kameraet knipser bare én gang i minuttet. Det er Theo som har funnet det.»

Kampman studerte det uskarpe bildet på nært hold. IT hadde brukt flere måneder på å hacke samtlige kameraer på attentatmannens antatte rute fra åstedet ved sjøen til alle potensielt interessante destinasjoner i området. Flyplasser, grenseoverganger, fotobokser, fartskontroller. Alt hadde blitt møysommelig gransket, men mannen hadde vært som sunket i jorden. På en eller annen måte hadde han klart å unngå hver eneste kameravinkel i hele den vestlige delen av Sveits. Fram til nå.

«Oppløsningen er elendig. Er det det beste de har klart å finne?» spurte Kampman med sin vanlige skepsis.

«Foreløpig. Barnehagen er i full sving. Men nå har vi endelig noe å gå etter.»

Majoren smilte kort. ‘Barnehagen’ var gruppens interne slang for den nye, dynamiske IT-duoen til Sektor 7. Etter EOS-misæren hadde den unge hackeren Ray Grant fastslått at han ikke hadde noe stort behov for å reise hjem til USA, så lederen for IT-teamet, Finn Daumler, hadde tilbudt ham en jobb. Som en av sin generasjons dyktigste hackere hadde Ray Grant brukt mesteparten av livet på å unngå den amerikanske regjeringens systemer, og den kunnskapen kunne Sektor 7 ha god bruk for. Ray og Daumlers protesjé, Theo Engberg, hadde raskt vist seg å være en perfekt match. De var unge og sultne, og litt intern konkurranse så ut til å få fram det beste i begge to.

«Det vi på nåværende tidspunkt vet, er at målet skifter klær og går inn på utenlandsterminalen iført caps, hettegenser og solbriller med kraftig innfatning. Han unngår generelt alle kameraer, og de få bildene som fins av ham, er ubrukelige. Dette er det eneste bildet vi har av ansiktet hans.» Fem ga Kampman konvolutten, og majoren bladde raskt gjennom resten av bildene.

«Han er god.»

Fem nikket.

«Grant jobber med å forbedre bildekvaliteten.»

«Hva mer?»

«Storm er i ferd med å avklare motivet. Hun kjører hele mølla forfra. Hvem visste hva om programmet til Livonius? Hvilke interessenter var på banen? Khavari, Frank LaMelle og det amerikanske sporet, iranerne. Opplegget i Georgia. Kniven Tom fant. Alt sammen. Fra begynnelsen.»

Kampman kikket lenge på vennen sin.

«Som om vi ikke hadde nok problemer.»

«Problemer er det vi er best på.»

Der var det lille smilet igjen.

«Dette smaker ikke godt, Karl. Sektor 7 skal ivareta rikets sikkerhet. Ikke noe annet.»

«John Krebs ofret livet sitt for den saken.»

Kampman senket hodet.

«Den er avsluttet. Vi fant EOS og ødela det. Ted Clayton jr. og karene hans vant valget på rettferdig vis. Når det gjelder Ludger Livonius, kan vi bare konstatere at han er død.»

«Det er flere lag.»

«Det er det alltid.»

«Nettopp.»

De tiet begge to.

«Dessuten vet vi ikke med sikkerhet at Ted Two vant valget på rettferdig vis. Han vant med minst mulig margin, og høyst sannsynlig fordi faren hans meget beleilig trakk sitt siste sukk to dager før,» sa Fem. «Vi vet at folk i den innerste kretsen hans kjempet med nebb og klør for å få fingrene i EOS. Så når du sier ‘på rettferdig vis’ i samme setning som den gjengen, lyder det unektelig litt hult.» Han så hardt på Kampman.

«Jeg er klar over det. Men er det vårt bord, Karl?»

«Vet du hva Richard Cortzen pleide å si når vi kom inn på det temaet?»

«Nei.»

«Han sa at man alltid kan se en annen vei når man står overfor urettferdighet. Det er verdens enkleste sak. Det er alltid en masse grunner til ikke å ta stilling, og hvis man ikke har en unnskyldning, kan man alltid dikte opp en.»

«Nå må du gi deg, Fem. Vi jobber ikke for rettferdighet. Vi jobber for å opprettholde nasjonens sikkerhet. Hvis noen vet forskjellen på de to tingene, må det være deg.»

Den gamle mannen svarte ikke.

«Har du brifet unge Cortzen?» spurte Kampman.

«Jeg ville ta det med deg først.»

«Bra. Vent med å fortelle ham noe. Han må være hundre prosent fokusert på den aktuelle oppgaven.»

Fem nikket.

«Hvis russerne virkelig har hånden så langt oppe i ræva på RIDA som vi frykter,» fortsatte Kampman, «så er Tourlin i ferd med å gå i en felle. Det kan ende med å koste oss hele Arktis. Tom er hennes eneste sjanse.»

«Og likevel vil hun legge oss ned?» En bitter mine la seg over ansiktet til Fem.

«Der kan du se. Det fins ingen rettferdighet.»

Fem smilte svakt.

«Hun vet ikke bedre.»

Den bredskuldrede majoren så bort på Forsvarsdepartementets bastante hovedsete.

«Det gjør hun virkelig ikke.»

Fem kikket på klokka igjen. Så reiste han seg.

«Kom. La oss få det overstått.»

